Mitjançant l'Ordre AAM/67/2012, de 14 de març, s'aproven les bases reguladores dels ajuts associats al contracte global d'explotació, i es convoquen els corresponents a l'any 2012 (DOGC núm. 6097, de 28.3.2012).
D'acord amb el Reglament 73/2009, del Consell, de 19 de gener de 2009, pel qual s'estableixen disposicions comunes aplicables als règims d'ajuts directes als agricultors, en el marc de la política agrícola comuna, la condicionalitat és el conjunt de requisits legals de gestió (directives i reglaments) en matèria de salut pública, zoosanitat, fitosanitat, medi ambient i benestar animal i les bones condicions agràries i mediambientals que han de complir els agricultors i/o ramaders.
L'actual situació de crisi econòmica del sector fa que moltes explotacions es vegin en la situació de no poder fer front a una despesa, la qual han d'assumir obligatòriament i de manera pràcticament imminent per complir amb els esmentats requisits de condicionalitat.
Per tal de donar suport al sector en aquesta adaptació a la normativa europea, el Departament d'Agricultura, Ramaderia, Pesca, Alimentació i Medi Natural considera necessari modificar les bases reguladores dels ajuts associats al contracte global d'explotació aprovades mitjançant l'Ordre AAM/67/2012, de 14 de març, per tal de prioritzar aquestes inversions, dins la línia de modernització de les explotacions agràries.
En conseqüència, d'acord amb el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General de Desenvolupament Rural i en ús de les atribucions que m'han estat conferides,
Modificació de l'apartat 8.1 de l'annex 2 de l'Ordre AAM/67/2012, de 14 de març.
Es modifica l'apartat 8.1 de l'annex 2 de l'Ordre AAM/67/2012, de 14 de març, el qual queda redactat de la manera següent:
"8.1 En cas que l'import total de les sol·licituds presentades superi la dotació pressupostària disponible, s'atendran les sol·licituds d'acord amb la puntuació que s'atorgui sobre la base dels següents criteris de priorització:
Inversions per al compliment de noves normes comunitàries relatives al benestar animal: 50 punts.
Inversions planificades d'acord amb el Pla d'explotació de persones titulars amb CGE aprovat: 10 punts.
Residència a la comarca o comarques limítrofs de l'explotació: 10 punts.
Inversions en explotacions agràries prioritàries: 5 punts.
Persones joves agricultores, menors de 40 anys, instal·lades en els darrers cinc anys: 5 punts.
Inversions innovadores: màxim 5 punts.
Als efectes d'aquest apartat, s'entén per inversions innovadores:
"Innovació tecnològica: vinculada a l'ús de noves tecnologies amb rellevància sectorial.
"Increment del valor afegit de la producció final: en introduir-se processos adreçats a la transformació, classificació i/o condicionament de productes de la pròpia explotació.
"Canvi en la orientació productiva de l'explotació: atès que es considera innovació en producte la introducció d'un producte nou o significativament millorat respecte les seves característiques o usos.
"Millores significatives en aspectes mediambientals o de sostenibilitat: que inclogui canvis significatius en tècniques, maquinària, programes informàtics, gestió d'hàbitats i/o paisatge en l'explotació.
Titular d'explotació agrària ecològica inscrita al Registre del Consell Català de Producció Agrària Ecològica (CCPAE): 5 punts."